ໃນວັນທີ 09 ສິງຫາ 2021 ທີ່ທຳນຽບປະທານປະເທດ ສະຫາຍ ຈູມມາລີ ໄຊຍະສອນ, ອະດີດເລຂາທິການໃຫຍ່ ຄະນະບໍລິຫານງານສູນກາງພັກປະຊາຊົນປະຕິວັດລາວ, ອະດີດປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ຕ້ອນຮັບການຢ້ຽມຢາມ ຂອງ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກກອມມູນິດຫວຽດນາມ, ປະທານປະເທດ ແຫ່ງ ສາທາລະນະລັດ ສັງຄົມນິຍົມ ຫວຽດນາມ, ໃນໂອກາດເດີນທາງມາຢ້ຽມຢາມ ສັນຖະວະໄມຕີ ສປປ ລາວ ຢ່າງເປັນທາງການ ໃນລະຫວ່າງວັນທີ 9-10 ສິງຫາ 2021.
ສະຫາຍ ຈູມມາລີ ໄຊຍະສອນ (ຂວາ) ຕ້ອນຮັບການຢ້ຽມຢາມ ຂອງ ສະຫາຍ ຫງວຽນ ຊວັນ ຟຸກ (ຊ້າຍ)
ໃນວັນທີ 09 ສິງຫາ 2021 ທີ່ທຳນຽບປະທານປະເທດ
ສະຫາຍອະດີດເລຂາທິການໃຫຍ່, ອະດີດປະທານປະເທດ ຈູມມາລີ ໄຊຍະສອນໄດ້ສະແດງຄວາມຮູ້ສຶກເປັນກຽດ ແລະ ພາກພູມໃຈເປັນຢ່າງຍິ່ງ ທີ່ໄດ້ມີໂອກາດພົບກັບ ສະຫາຍ ຫງວຽນ ຊວັນ ຟຸກ ໃນໂອກາດເດີນທາງມາຢ້ຽມຢາມ ສັນຖະວະໄມຕີ ສປປ ລາວ ຢ່າງເປັນທາງການ. ພ້ອມກັນນີ້, ກໍ່ໄດ້ສະແດງຄວາມຊົມເຊີຍ ສະຫາຍ ຫງວຽນ ຊວັນ ຟຸກ ທີ່ໄດ້ຮັບການຮັບຮອງຈາກສະພາແຫ່ງຊາດ ໃຫ້ດໍາລົງຕໍາແໜ່ງ ເປັນປະທານປະເທດ ແຫ່ງ ສສ ຫວຽດນາມ ແລະ ໄດ້ເລືອກເອົາ ສປປ ລາວ ເປັນການຢ້ຽມຢາມຕ່າງປະເທດຄັ້ງທຳອິດ ຊຶ່ງເປັນການຢັ້ງຢືນຄືນເຖິງຄວາມເອົາໃຈໃສ່ ຖືເປັນສໍາຄັນຂອງການນໍາຂັ້ນສູງ ພັກ, ລັດ ແລະ ປະຊາຊົນຫວຽດນາມ ທີ່ມີຕໍ່ ພັກ, ລັດ ແລະ ປະຊາຊົນລາວ.
ສະເເດງຄວາມເຊື່ອໝັ້ນຢ່າງໜັກແໜ້ນວ່າ ພາຍໃຕ້ການຊີ້ນໍາ-ນໍາພາຂອງ ສະຫາຍ ເລຂາທິການໃຫຍ່ ຫງວຽນ ຝູ ຈ້ອງ ແລະ ສະຫາຍ ປະທານປະເທດ ຫງວຽນ ຊວັນ ຟຸກ ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງ ລາວ ແລະ ຫວຽດນາມ ທີ່ປະທານໂຮ່ຈິມິນ ທີ່ຍິ່ງໃຫຍ່, ປະທານໄກສອນ ພົມວິຫານ ແລະ ປະທານສຸພານຸວົງ ທີ່ແສນເຄົາລົບຮັກ ໄດ້ກໍ່ສ້າງ ຈະນັບມື້ນັບໄດ້ຮັບການເສີມຂະຫຍາຍ ໃຫ້ແຕກດອກອອກຜົນຍິ່ງໆຂຶ້ນໄປ.
ສະຫາຍ ຈູມມາລີ ໄຊຍະສອນໄດ້ຖືໂອກາດນີ້ ກ່າວສະແດງຄວາມຂອບໃຈ ສະຫາຍ ຫງວຽນ ຊວັນ ຟຸກ ພ້ອມດ້ວຍການນຳພັກ-ລັດຖະບານຫວຽດນາມ ທີ່ໄດ້ສົ່ງການຊ່ວຍເຫຼືອ ແລະ ສະແດງຄວາມເປັນຫ່ວງເປັນໄຍ ໃນຕອນທີ່ຄອບຄົວໄຊຍະສອນ ໄດ້ປະສົບອຸປະຕິເຫດທາງເຮືອ ໂດຍໄດ້ສົ່ງທີມແພດມາຊ່ວຍເຫຼືອ ສະຫາຍ ຈູມມາລີ ໄຊຍະສອນແລະ ຄອບຄົວ ຢ່າງທັນການ.
ສະຫາຍ ປະທານປະເທດ ຫງວຽນ ຊັວນ ຟຸກ ໄດ້ສະເເດງຄວາມຮູ້ສຶກດີໃຈ ທີ່ໄດ້ມີໂອກາດຢ້ຽມຢາມ ສະຫາຍ ອະດີດເລຂາທິການໃຫຍ່, ອະດີດປະທານປະເທດ ຈູມມາລີ ໄຊຍະສອນ ໃນຄັ້ງນີ້. ພ້ອມທັງໄດ້ນຳເອົາຄວາມຢື້ຢາມຖາມຂ່າວຈາກ ສະຫາຍ ເລຂາທິການໃຫຍ່ ຫງວຽນ ຝູ ຈ໋ອງ, ບັນດາສະຫາຍການນຳ ແລະ ບັນດາສະຫາຍອະດີດການນໍາພັກ-ລັດ ຂອງຫວຽດນາມ ມາຍັງ ສະຫາຍ ອະດີດເລຂາທິການໃຫຍ່, ອະດີດ ປະທານປະເທດ ຈູມມາລີ ໄຊຍະສອນ.